Nóg beurtkrag op padSuid-Afrikaners kan fase 2-beurtkrag vandag van 16:00 verwag. (Foto: Yaoqi LAI) Eskom het bevestig dat fase 2-beurtkrag tussen 16:00 vanmiddag en 05:00 Woensdagoggend in werking gestel sal word. Kragverbruikers kan moontlik ook die res van die week beurtkrag ervaar. Luidens ’n verklaring wat deur Eskom uitgereik is, is dié inwerkingstelling nodig weens probleme by verkeie kragstasies oor die afgelope 24 uur. “Die beurtkrag sal ook help om die noodgenereringsreserwes aan te vul, wat aansienlik baie oor die afgelope drie weke gebruik is om beurtkrag deur die dag te vermy.” Eskom sê voorts die verhoogde vraag na elektrisiteit tydens die wintertydperk sal waarskynlik tot die inwerkstelling van nóg beurtkrag lei. “In hierdie stadium is 15 360 MW as gevolg van probleme by die kragstasies nie beskikbaar nie asook ’n verdere 1 580 MW weens beplande instandhoudingswerk.” Eskom doen ’n beroep op die publiek om kragverbruik te verminder om die druk op die land se kragstelsel te verlig, en onderneem om verdere inligting bekend te maak indien daar enige verwikkelinge is.